# Костенски водопад

Николай Даутов

От езерата и изворите в циркуса, ограден от върховете Ибър, Каменити чал, Сиври чал и Равни чал, начева буйната река Айрян дере. В средното си течение тя се нарича Чавча, а в долното Стара река. Малко преди да напусне прегръдката на Рила, недалеч на югозапад от с. Костенец, Чавча се провира през теснина, която наподобява ждрело. На едно място в нея водите ѝ скачат от висока скала като образуват красив водопад. Същият е известен с името Костенски. Макар и не много висок – 10 метра, той привлича ежегодно хиляди посетители, които идват да му се насладят. По реката след него има още няколко по-малки пада. Тъй като част от водата на Чавча се отклонява от основното течение чрез канал, миналото пълноводие е само спомен.

Водопадът попада в пределите на някогашното летовище „Георги Димитров“, днешната курортна зона „Вили Костенец“. Районът около него (растителност, скални образувания и др.) са защитени от зона. През 1974 г. самият водопад е обявен за природна забележителност. В началото на XX век неговата красота вдъхновява писателя Иван Вазов, който му посвещава две свои творби – „Над водопада“ и „Водопадът плаче“. В същия район е почивал и Пенчо Славейков, идвал е и Яворов.

Костенският водопад е може би най-популярната природна забележителност в община Костенец. Посещава се целогодишно поради факта, че е лесно достъпен. Отстои на 3 km от с. Костенец, на 8 km от гр. Костенец. Недалеч – на 35 km, е курортът „Боровец“, а столицата София е на около 70 km. В непосредствена близост е изграден голям паркинг, край който функционират няколко заведения за хранене. На по-малко от километър преди него, на отбивката за вила „Констанция“ има около 100-годишна секвоя.

От паркинга до водопада е изградена широка павирана алея. В самото ѝ начало има чешма с топла и студена вода, а също и информационна табела. В близост могат да се правят разходки и кратки излети. Има и топли минерални извори.

Паркингът при Костенският водопад може да се използва и като изходен пункт за няколко маркирани пешеходни туристически маршрути в тази част на Рила: за хижа „Белмекен“ и Равничалското езеро; язовир „Белмекен“ и спортния комплекс край него; хижа „Гургулица“ и заслон „Помочена поляна“; върховете Белмекен, Равни чал, Сиври чал, Сунгурли чал и др.

Костенският водопад има собствена интернет страница: https://www.kostenskivodopad.eu. Повече снимки вижте в приложената по-долу фотогалерия.

© Николай ДАУТОВ

© Български турист

## Галерия